Π.Α.Σ. Γιάννινα (ποδόσφαιρο)

Οικονομικά και ιδιοκτησιακό

Τελευταίος μεγαλομέτοχος της ΠΑΕ ΠΑΣ Γιάννινα ήταν ο Μάνθος Κολέμπας. Με τη διάλυσή της και τη δημιουργία του ΤΑΠ ανέλαβε ο Αλέξης Κούγιας, ο οποίος ήταν και ο πρώτος μεγαλομέτοχος της νέας ΠΑΕ ΠΑΣ Γιάννινα 1966 για τα δυο πρώτα χρόνια. Το καλοκαίρι του 2008 μεταβίβασε το ποσοστό του στον Γιώργο Χριστοβασίλη. Το 10% των μετοχών ανήκει στο ιδρυτικό σωματείο Π.Α.Σ. Γιάννινα, όπως προβλέπει ο νόμος.
Με την αλλαγή ιδιοκτησίας για πιθανά χρέη της νέας ΠΑΕ υπήρξε πρόβλεψη στη συμφωνία μεταβίβασης των μετοχών. Τα επόμενα χρόνια υπήρξαν οικονομικά προβλήματα, ενώ το σημαντικότερο όλων ήταν τα χρέη προς την εφορία, για τα οποία η ΠΑΕ μπήκε σε ρύθμιση, με αποτέλεσμα να μην μπορεί να πραγματοποιήσει μεταγραφές ποδοσφαιριστών άνω των 23 ετών, αλλά και να συμμετάσχει στις ευρωπαϊκές διοργανώσεις. 
Τα έσοδα από τη συμμετοχή στη Super League αλλά και τις πωλήσεις ποδοσφαιριστών (Οικονόμου, Κολοβέτσιος, Χαρίσης, Κοροβέσης, Βελλίδης), είχαν τελικά ως αποτέλεσμα να καταφέρει ο σύλλογος τον Απρίλιο του 2016 να εξασφαλίσει τη σχετική άδεια και να μπορεί πλέον να πραγματοποιήσει μεταγραφές.Τον Μάιο του 2017 ο ΠΑΣ Γιάννινα εξασφάλισε για ακόμα μια φορά την άδεια από την ΕΠΟ δείχνοντας ότι βαδίζει σε καλό δρόμο.

Χρώματα και έμβλημα

Τα χρώματα της ομάδας είναι το μπλε και το λευκό. Η ιστορική φανέλα είναι η λευκή με την παχιά μπλε κάθετη γραμμή στην αριστερή της πλευρά, παρόμοια με την ιστορική φανέλα του Άγιαξ. 
Το σύμβολό του ΠΑΣ Γιάννινα είναι ο ταύρος μέσα σε στεφάνι βελανιδιάς. Εντός υπάρχει η φράση "ΑΠΕΙΡΩΤΑΝ" (των Ηπειρωτών), όπως εμφανίζεται σε αρχαίο νόμισμα του κοινού των Ηπειρωτών (232-167 πΧ).

Έδρα-Εγκαταστάσεις

Η έδρα του ΠΑΣ Γιάννινα είναι το Στάδιο Ζωσιμάδων στα Ιωάννινα. Η χωρητικότητά του είναι 7.652 καθήμενοι θεατές. Το στάδιο κτίστηκε το 1952. Το ρεκόρ θεατών είναι 14.557 θεατές στον αγώνα ΠΑΣ Γιάννινα - Ολυμπιακός την περίοδο 1974-75. To στάδιο έχει δύο σκεπαστές εξέδρες και δύο πέταλα. Βρίσκεται στο κέντρο των Ιωαννίνων, στην οδό Φώτη Τζαβέλλα. Το όνομά του οφείλεται στους ομώνυμους εθνικούς ευεργέτες.
Τα γραφεία και οι προπονητικές εγκαταστάσεις βρίσκονται από το 2004 στο ΠΕΑΚΙ. Στις εγκαταστάσεις μεταξύ άλλων βρίσκονται 3 γήπεδα ποδοσφαίρου, ενώ υπάρχουν και 500 θέσεις στάθμευσης.

Προσέλευση-εισιτήρια

Η ομάδα είναι ιδιαίτερα γνωστή για τους «πιστούς» υποστηρικτές της που την ακολουθούν παντού. Το γεγονός αυτό επιδρά στην ομάδα με μεγάλο μέσο όρο εισιτηρίων και ιστορικά δυνατή έδρα (132 νίκες, 69 ισοπαλίες, 41 ήττες στην Α΄Εθνική). Το χαρακτηριστικότερο παράδειγμα είναι η συντήρηση του αριθμού θεατών στα δύσκολα χρόνια της Γ' εθνικής αλλά και αρκετές πρωτιές σε μέσο όρο εισιτηρίων επαρχιακών ομάδων πανελλαδικά.
Από την δημιουργία της ομάδας αλλά και την δεκαετία του 70' μαζεύει κόσμο τόσο εντός έδρας όσο και εκτός έδρας.Ρεκόρ εισιτηρίων υπήρξε στα κοντινά (Άρτα 7389 εισιτήρια,Κέρκυρα 5000 εισιτήρια) όσο και σε πιο μακρινά (Λιβαδειά 8000 εισιτήρια αλλά κυρίως Αθήνα). Μερικά ρεκόρ στην Αθήνα είναι με τον Απόλλων (21231 εισιτήρια),με Αχαρναικό στο Μενίδι (6750 εισιτήρια). Άλλη μια σημαντική παρουσία του κόσμου στην Αθήνα ήταν με τον Ηλυσιακό στην Λεωφόρο Αλεξάνδρας με τον αριθμό να φτάνει πάνω από 20000.
Σταθμός τόσο για το ποδοσφαιρικό τμήμα όσο και για το οπαδικό υπήρξε το μπαράζ στην Λάρισα με τον Πανιώνιο.Στις 19/5/1984 περίπου 15000 κόσμος βρέθηκε στο στάδιο Αλκαζάρ.Την εκδρομή αποτελούσαν πάνω από 100 (157) λεωφορεία από Γιάννινα,15 από Αθήνα,2 τσάρτερ και ένα τρένο από Γερμανία.Σε αυτούς προστέθηκαν και όσοι ταξίδεψαν με δικό τους όχημα. Τα επόμενα χρόνια οι αριθμοί ήταν σαφώς μικρότεροι των προηγούμενων χρόνων και ακολούθησαν πτωτική πορεία.
Μετά τις αλλαγές στα διοικητικά το 1997 και τα επόμενα χρόνια έγινε ένα νέο μάζεμα του κόσμου.Κορυφαίες στιγμές τα ματς με Καλλιθέα και Καλαμάτα στο τέλος της σεζόν 1998-99.Μεγάλες στιγμές υπήρξαν και την επόμενη χρονιά με αποκορύφωμα τα δυο μπαράζ στην Νέα Φιλαδέλφεια με Πανσερραικό και Αιγάλεω (πάνω από 8000 κόσμος). Ο κόσμος παραμένει κοντά στην ομάδα και ταξιδεύει σε πολλές έδρες.Κορυφαίες στιγμές είναι με την Παναχαική στην Πάτρα αλλά και τα δυο μπαράζ στην Ρόδο με ΌΦΗ.
Ο κόσμος συνεχίζει να είναι κοντά στην ομάδα τόσο στα γήπεδα όσο και εκτός γηπέδων.Υπήρξαν διαμαρτυρίες για την τιμωρία της ομάδας με -90 βαθμούς και τον υποβιβασμό της.Τα οικονομικά προβλήματα είναι μεγάλα και υπήρξε κίνδυνος να μην κατέβει η ομάδα στην Β εθνική το 2003-04.Τελικά μετά από τηλεμαραθώνιο μαζεύτηκαν λεφτά και ο ΠΑΣ Γιάννινα κατέβηκε στο πρωτάθλημα.Αρκετός κόσμος ταξίδεψε στο μπαράζ του Πύργου στο τέλος της χρονιάς παρότι οι ελπίδες ήταν μηδαμινές εξαιτίας των προβλημάτων που υπήρχαν όλη την χρονιά.
Ο κόσμος ακολουθεί την ομάδα και στην Γ εθνική αλλά και στην Β εθνική.Στην Κομοτηνή υπήρξε ρεκόρ εισιτηρίων (4100 εισιτήρια). Άλλες καλές στιγμές της περιόδου ήταν ο ημιτελικός κυπέλλου στην Λάρισα (600 άτομα) και στην Καισαριανή (1000 άτομα).
Η ομάδα την ποδοσφαιρική περίοδο 2009-10 στη Super League είχε 4.410 εισιτήρια ανά αγώνα, επίδοση που την έφερε στην 6η θέση πανελλαδικά (πίσω από τις ομάδες του ΠΟΚ, τον ΠΑΟΚ και τον Άρη) και στην 1η θέση σε πληρότητα γηπέδου με 63%. Το 2011-12 βγήκε 7ος στα εισιτήρια με μέσο όρο 3063 εισιτήρια και συνολικά 45946 εισιτήρια. Την επόμενη χρονιά βγήκε 8ος με  μέσο όρο 2154 εισιτήρια και συνολικά 38775 εισιτήρια. Το 2013-14 βγήκε 7ος με μέσο όρο 2070 εισιτήρια και συνολικά 35197 εισιτήρια. Το 2014-15 βγήκε ξανά 7ος με μέσο όρο 1670 εισιτήρια και σύνολο 26723 εισιτήρια. Το 2015-16 βγήκε ξανά 7ος αλλά αυτήν την φορά υπήρξε αύξηση στην προσέλευση.Ο μέσος όρος ήταν 2128 εισιτήρια και συνολικά 31921 εισιτήρια.Το 2016-17 βγήκε ξανά 7ος με μια μικρή αύξηση.Ο μέσος όρος ήταν 2243 εισιτήρια και συνολικά 33648 εισιτήρια.Σημαντική ήταν η παρουσία του κόσμου και στα 4 ευρωπαϊκά παιχνίδια.Το 2017-18 συνέχισε στην 7η θέση με 34592 εισιτήρια και 2306 εισιτήρια μέσο όρο.To 2018-19 παρά την κακή πορεία του ΠΑΣ,υπήρξε μια μικρή αύξηση στα εισιτήρια.Ο ΠΑΣ τερμάτισε ξανά 7ος με 40154 εισιτήρια και 2677 εισιτήρια μέσο όρο.

Αντιπαλότητα

Ο ΠΑΣ Γιάννινα δεν έχει ιστορικό μεγάλων αντιπαλοτήτων με ομάδες. Αναλόγως την εποχή, η κύρια αντιπαλότητα άλλαζε. Στα πρώτα χρόνια του ΠΑΣ πολύ σημαντικό ήταν το τοπικό ηπειρώτικο ντέρμπι με την Αναγέννηση Άρτας.
Απογοήτευση στους φιλάθλους του ΠΑΣ άφησε ο πρώτος υποβιβασμός στο μπαράζ της Λάρισας (1984) από τον Πανιώνιο, με τους οπαδούς να ακολουθούν κατά χιλιάδες την ομάδα στη θεσσαλική πόλη. Στις δεκαετίες του ’80 και του ’90 υπήρξε μια αντιπαλότητα με την άλλη μεγάλη περιφερειακή δύναμη της περιοχής, την ΑΕΛ.
Οι προηγούμενες αντιπαλότητες όμως επισκιάστηκαν από τα γεγονότα του μπαράζ της Ρόδου το 2001, όπου εκτός του υποβιβασμού υπήρξαν και φαινόμενα βίας με τους φιλάθλους του ΟΦΗ. Από τότε συντηρείται μια αντιπαλότητα με τον κρητικό σύλλογο ως τις μέρες μας.
Κόντρα υπήρξε και με τους φιλάθλους τού Παναιτωλικού το 1997 όταν εισέβαλαν στον αγωνιστικό χώρο κατά τη διάρκεια του ημιχρόνου. Το ίδιο σκηνικό επαναλήφθηκε το 2011 κατά την είσοδο των φιλάθλων του ΠΑΣ στο γήπεδο του Αγρινίου.